Subject: Innlegg Universitetsavisa

From: [email-masked]
Date: 19 May 2000 18:25:27 +0200

Til: Universitetsavisa (Innlegg)
Fra: Sigurd Skogestad

Ang. Vitenskapelig stoff i Universitetsavisa

Universitetsavisa har til nå vært omtrent blottet
for stoff om den forskningen som bedrives ved NTNU, og generelt
for stoff om naturvitenskap og teknologi.
Det synes om at man har ambisjoner om å rette på dette, og
i siste nummer (19. mai 2000) har man endog et forsideoppslag om at
"bakteriene var ikke først".  Men jeg må si jeg ble litt paff
da jeg oppdaget at dette dreide seg om "hobbyforskning" fra en
ikke-vitenskapelig ansatt som arbeider ved et institutt som ikke har
noe med biologi. Det er også svakt at avisa må hente inn
ekspertkommentar fra Universitetet i Oslo når man har mange her ved
NTNU som arbeider innenfor fagfeltet; la meg for ekspemel nevne professorene
Svein Valla og Olav Smidsrød ved institutt for bioteknologi.

Et slikt oppslag kunne kanskje være på sin plass
dersom Universitetsavisa ellers skrev mye om den forskningen
som bedrives på "dagtid" av vitenskapelig ansatte med faglig bakgrunn.
Men slik er det altså ikke, og det
derfor ingen grunn for Universitetsavisa til å drive oppsøkende journalistikk
med lansering av hobby-teorier (uten at jeg jeg dermed sier at disse
teoriene er gale).

Jeg utfordrer herved Universitetsavisa til å lage helsides oppslag,
gjerne med omtale på forsiden, av vinnerne av Essos forskerpris
for de to beste (av ca. 130 så det er mye stoff å ta av!) dr.ing.-avhandlinger
ved NTNU i 1999/2000.  
Vinneren for grunnforskning var Anh Kiet Nguyen som har arbeidet
med supraledere, og vinneren for anvendt forskning var Jann-Peter Strand
som har arbeidet med automatisk styring av skip og borerigger.
Begge disse har lansert nye teorier og ideer
som allerede er publisert i anerkjente internasjonale tidsskrifter,
og jeg tror det kunne være interessant for Universitetsavisa lesere å få
kjennskap til disse arbeidene og gjerne litt om menneskene bak dem.

(Mer informasjon om de to prisvinnerne er gitt under).

Sigurd Skogestad
(Professor og instituttleder ved institutt for kjemisk prosessteknologi)

************************************************************************

"Esso's forskerpriser for 2000 er tildelt
Anh Kiet Nguyen for beste grunnleggende dr.ing. avhandling og
Jann-Peter Strand for beste anvendte dr.ing. avhandling.
Årlig tar ca. 130 kandidater dr.ing. graden ved NTNU, og
Esso-prisene på kr. 25000 gis for de to beste dr.ing. avhandlinger.
Prisen ble utdelt på NTNUs festmøte i Studentersamfundet 19. mai"

---------------------------
Prisen for grunnforskning
---------------------------

Prisen tildeles Anh Kiet Nguyen.

Anh Kiet Nguyen (31) er fra Trondheim. Han ble utdannet sivilingeniør ved 
Fakultet for fysikk og matematikk, NTH, i 1994. 

Han har utført sitt dr.ing. studium ved Institutt for fysikk, NTNU,
med professor Asle Sudbø som hovedveileder og disputerte 13. august 1999.

Avhandlingen har tittelen "Phase transitions in extreme type-II
superconductors: Topological defects, and dual description of the vortex
system."

Avhandlingen er publisert i 9 artikler, hvorav 7 er i de mest
prestisjetunge tidsskriftene i kondenserte fasert fysikk; Physical Review
Letters, Physical Review B og Europhysics Letters.

Avhandlingen omfatter magnetiske og elektriske egenskaper til
høytemperaturs superledere, og er basert på analytiske betraktninger og
Monte Carlo-datasimuleringer på det nasjonale tungregneanlegget ved
NTNU. En viktig prediksjon er at det skal finnes en ny type faseovergang,
og denne har nylig blitt bekreftet eksperimentelt av en gruppe
sammensatt av forskere fra Grenoble, Argonne og Berkeley. 

For sitt arbeide ble Nguyen i 1999, sammen med sin veileder, 
tildelt SINTEF-gruppens Belønningsfond for 1998.

I sin uttalelse om avhandlingen skriver de to utenlandske opponentene,
Professor J.M. Kosterlitz fra Brown University og Professor Z.B.
Tesanovic fra Johns Hopkins University, at "We found the level and scope
of the thesis comparable to those defended by the top Ph.D. students at
leading US universitues. Quite frankly, we are impressed."

Nguyen er nå postdoktor ved Indiana State University i USA der han arbeider
med kvantekritiske fenomer.

Bilde: se
http://www.ntnu.no/ntnu/info/dr/2.halvaar.99/08.99/nguyen.html

----------------------------
Prisen for anvendt forskning
----------------------------

Prisen tildeles Jann-Peter Strand.

Jann-Peter Strand (31) er fra Haramsøy. Han ble utdannet sivilingeniør ved
instututt for teknisk kybernetikk, NTH i 1994.

Han har utført sitt dr.ing. studium ved Institutt for teknisk kybernetikk, NTNU,
med professor Thor I. Fossen som hovedveileder, og disputerte 22. juni 1999.

Avhandlingen har tittelen "Nonlinear position control systems design for
marine vessels".

Avhandlingen er publisert i 6 tidsskriftartikler, i et bokkapittel og ved
7 internasjonale konferanser.

Avhandlingen omfatter regulering og dynamisk posisjonering av skip og
plattformer.  Arbeidet er både av teoretisk og eksperimentell karakter. 
Eksperimenter er utført på en fjernstyrt modellbåt i et lite testbasseng 
som Strand bygget opp sammen med sin veileder. Eksperimentene ble
presentert i NRK i programmet Schrødingers katt våren 1999. 
Forskningsresultatene i avhandlingen er alt industralisert av ABB, og har 
blant annet resultert i et verdensomfattende patent på væroptimal styring 
av skip og plattformer.  

Strand mottok prisen for beste "student paper" presentert ved International
Federation of Automatic Control (IFAC) sin konferanse om "Control
Applications in Marine Systems" i Japan i 1998.

Strand arbeider nå som forsker og prosjektleder hos ABB Industri AS i
Oslo med utviklingsansvar for dynamisk posisjonering.

Bilde se:
http://www.itk.ntnu.no/ansatte/Fossen_Thor/PhD/drstud.htm

************************************************************************
Sigurd Skogestad, professor og instituttleder      Tel:    +47-7359-4154
Institutt for kjemisk prosessteknologi             Fax:    +47-7359-4080
NTNU                                    [email-masked]
N-7491 Trondheim                  http://www.chembio.ntnu.no/users/skoge
************************************************************************